UPA วิ่ง 4% หลังกวาดรายได้ปี 64 โต 477% แตะ 307 ลบ. ลุ้นปีนี้ผลงานโดดเด่น
UPA วิ่ง 4% หลังกวาดรายได้ปี 64 โต 477% แตะ 307 ลบ. เล็งปี 65 เข้าสู่โหมดเติบโตรอบใหม่ ผลงานโตก้าวกระโดด รับทรัพย์ธุรกิจโรงไฟฟ้า-เหมืองคริปโตฯ-กัญชงกัญชา เต็มเหนี่ยว
28 ก.พ. 2565

ผู้สื่อข่าวรายงานว่าวันนี้ (28 ก.พ. 2565) ราคาหุ้นบริษัท ยูไนเต็ด เพาเวอร์ ออฟ เอเชีย จำกัด (มหาชน) หรือ UPA ณ เวลา 15:06 น. อยู่ที่ระดับ 0.59 บาท เพิ่มขึ้น 0.02 บาท หรือ 3.51% โดยทำจุดสูงสุดที่ 0.61 บาท และทำจุดต่ำสุดที่ 0.55 บาท ด้วยมูลค่าการซื้อขาย 317.86 ล้านบาท

นายกวิน เฉลิมโรจน์ ผู้ช่วยประธานเจ้าหน้าที่บริหาร UPA เปิดเผยว่า ภาพรวมผลการดำเนินงานของบริษัทฯ ในปี 2564 มีรายได้รวม 306.56 ล้านบาท เพิ่มขึ้น 477.87% จากงวดเดียวกันปีก่อนมีรายได้รวมเท่ากับ 53.05 ล้านบาท ขณะที่มีผลขาดทุนสุทธิลดลง อยู่ที่ 12.23 ล้านบาท ลดลง 85.57% จากงวดเดียวกันปีก่อนขาดทุนสุทธิเท่ากับ 84.76 ล้านบาท โดยปัจจัยสนับสนุนการเพิ่มขึ้นของรายได้มาจากการรับรู้รายได้กลุ่มธุรกิจโรงไฟฟ้าในประเทศและต่างประเทศ ซึ่งมีกำลังการผลิตรวมอยู่ที่ 80 เมกะวัตต์ รวมทั้งโครงการผลิตน้ำประปาใน สปป.ลาว
“ที่ผ่านมาเราได้มีการปรับตัว และวางกลยุทธ์ในการดำเนินธุรกิจอย่างเข้มข้น เพื่อเพิ่มแหล่งที่มาของรายได้ ผลักดันให้ธุรกิจในปี 2565 เข้าสู่โหมดการเติบโตรอบใหม่ ทั้งในแง่ของรายได้และกำไร ที่จะเติบโตอย่างก้าวกระโดด จากการรับรู้เต็มปีจากธุรกิจโรงไฟฟ้า 2 โครงการ ที่บริษัทฯ ได้ร่วมลงทุนในช่วงปลายปีที่ผ่านมา ขณะที่มีตัวเร่งการเติบโตในธุรกิจใหม่ประเภทสินทรัพย์ดิจิทัล หรือการขุดเหมืองคริปโทเคอร์เรนซี (Cryptocurrency Mining) ในสาธารณรัฐประชาธิปไตยประชาชนลาว ซึ่งจะเข้ามาสนับสนุนอย่างมีนัยสำคัญ เพราะเป็นธุรกิจที่มีความสามารถในการทำกำไรในระดับสูง สร้างผลตอบแทนทีดีให้กับผู้ถือหุ้นในอนาคต” นายกวิน กล่าว 
สำหรับแผนการดำเนินธุรกิจในปี 2565 ยังคงมุ่งเน้นการเติบโตในกลุ่มโรงไฟฟ้า ที่สร้างรายได้ประจำ (Recurring Income) ขณะที่ธุรกิจใหม่ ธุรกิจสินทรัพย์ดิจิทัล โดยการตรวจสอบการทำธุรกรรมที่ใช้คริปโทเคอร์เรนซี หรือการขุดเหมืองคริปโทเคอร์เรนซี (Cryptocurrency Mining) ในสาธารณรัฐประชาธิปไตยประชาชนลาว (สปป.ลาว) และบริษัทฯได้มีการลงทุนซื้อเครื่องขุดเหรียญคริปโตฯ รวม 8,000 เครื่อง
นอกจากนี้ยังมีธุรกิจกัญชง-กัญชาที่จะสนับสนุนการเติบโต โดยในปี 2565 บริษัทฯ ตั้งเป้ารายได้เติบโตอย่างก้าวกระโดดจากฐานรายได้ปีก่อน และมองหาการเพิ่มโอกาสในการลงทุนใหม่ๆ โดยเฉพาะมุ่งเน้นกลุ่มธุรกิจที่มีอัตรากำไรสูง